CELEX: 
Language: ga
Date: 2022-01-07 00:00:00
Title: RIALACHÁN TARMLIGTHE (AE) /... ÓN gCOIMISIÚN lena leasaítear Rialachán Tarmligthe (AE) 2016/1675 lena bhforlíontar Treoir (AE) 2015/849 ó Pharlaimint na hEorpa agus ón gComhairle, a mhéid a bhaineann le Buircíne Fasó, Oileáin Cayman, Háítí, an Iordáin, Mailí, Maracó, na hOileáin Fhilipíneacha, an tSeineagáil agus an tSúdáin Theas a chur leis an tábla i bpointe I den Iarscríbhinn agus a mhéid a bhaineann leis na Bahámaí, an Bhotsuáin, Gána, an Iaráic agus Oileán Mhuirís a bhaint den tábla sin

MEABHRÁN MÍNIÚCHÁIN
            
            
               1.COMHTHÉACS AN GHNÍMH THARMLIGTHE
            
            
               De réir Airteagal 9(1) de Threoir (AE) 2015/849 maidir le cosc a chur le húsáid an chórais airgeadais chun críoch sciúrtha airgid agus maoinithe sceimhlitheoireachta, arna leasú le Treoir (AE) 2018/843, ní mór dlínsí tríú tír a bhfuil easnaimh straitéiseacha acu ina gcórais Frithsciúrtha Airgid/Maoinithe Sceimhlitheoireachta a Chomhrac (AML/CFT) ar bagairt shuntasach iad ar chóras airgeadais an Aontais (‘tríú tíortha ardriosca’) a shainaithint chun feidhmiú cuí an mhargaidh inmheánaigh a chosaint. Le hAirteagal 9(2) den Treoir tugtar de chumhacht don Choimisiún gníomhartha tarmligthe a ghlacadh chun na tríú tíortha ardriosca sin a shainaithint, agus easnaimh straitéiseacha á gcur san áireamh, agus leagtar síos na critéir ar a mbunófar measúnú an Choimisiúin. Ní mór na gníomhartha tarmligthe a ghlacadh laistigh de mhí amháin tar éis na heasnaimh straitéiseacha a shainaithint. Le hAirteagal 18ú de Threoir (AE) 2015/849 cuirtear d’oibleagáid ar na Ballstáit a cheangal ar eintitis faoi oibleagáid bearta feabhsaithe díchill chuí custaiméara a chur i bhfeidhm nuair a bhunóidh siad caidreamh gnó nó nuair a dhéanfaidh siad idirbhearta a bhaineann le tríú tíortha ardriosca arna sainaithint ag an gCoimisiún.
            
            
               An 14 Iúil 2016, ghlac an Coimisiún Rialachán Tarmligthe (AE) 2016/1675 lena sainaithníodh roinnt tríú tíortha a bhfuil easnaimh straitéiseacha acu ina gcórais AML/CFT ar bagairt shuntasach iad ar chóras airgeadais an Aontais. Leasaíodh an Rialachán Tarmligthe sin ina dhiaidh sin le Rialachán Tarmligthe (AE) 2018/105, Rialachán Tarmligthe (AE) 2018/212, Rialachán Tarmligthe (AE) 2018/1467, Rialachán Tarmligthe (AE) 2020/855 agus Rialachán Tarmligthe (AE) 2021/37.
            
            
               An 7 Bealtaine 2020
                  1
                foilsíodh modheolaíocht athbhreithnithe chun tríú tíortha ardriosca a shainaithint, modheolaíocht a ghabhann ionad an chinn roimhe. Is iad príomhghnéithe nua na modheolaíochta idirghníomhaíocht mhéadaithe le próiseas liostaithe an Tascfhórsa um Ghníomhaíocht Airgeadais (FATF); rannpháirtíocht fheabhsaithe leis na tríú tíortha; agus comhairliúchán treisithe leis na Ballstáit agus le Parlaimint na hEorpa. 
            
            
               Ó rinneadh na leasuithe deireanacha ar Rialachán (AE) 2016/1675, rinne FATF an nuashonrú seo a leanas ar a liosta de ‘Dhlínsí a bhfuil Faireachán Méadaithe á dhéanamh orthu’:
            
            
               ·Ag cruinniú Iomlánach FATF i mí Feabhra 2021, chuir FATF Buircíne Fasó, Oileáin Cayman, Maracó agus an tSeineagáil lena liosta;
            
            
               ·Ag cruinniú Iomlánach FATF i mí an Mheithimh 2021, chuir FATF Háítí, na hOileáin Fhilipíneacha agus an tSúdáin lena liosta agus bhain sé Gána den liosta;
            
            
               ·Ag cruinniú Iomlánach FATF i mí Dheireadh Fómhair 2021, chuir FATF an Iordáin, Mailí agus an Tuirc lena liosta agus bhain sé an Bhotsuáin agus Oileán Mhuirís den liosta. 
            
            
               Thairis sin, sa cheathrú ráithe de 2021 chuir an Coimisiún bailchríoch ar an measúnú a rinne sé ar na Bahámaí agus ar an Iaráic i gcomhréir leis an modheolaíocht atá aige chun tríú tíortha ardriosca a shainaithint. Sa mheasúnú sin a rinne sé, de réir na bhfianaise a bhí ar fáil, tháinig an Coimisiún ar an gconclúid gur thug na Bahámaí aghaidh ar na heasnaimh straitéiseacha ina córas AML/CFT, easnaimh a shainaithin an Coimisiún roimhe sin. Thairis sin, shainaithin an Coimisiún go ndearna an Iaráic dul chun cinn suntasach maidir le haghaidh a thabhairt ar roinnt easnaimh straitéiseacha a sainaithníodh sa réamh‑mheasúnú a rinne an Coimisiún. Dá bhrí sin, ba cheart na Bahámaí agus an Iaráic a bhaint den liosta tríú tíortha ardriosca chomh maith.
            
            
               Is gá leanúint den Rialachán Tarmligthe a thabhairt cothrom le dáta chun faisnéis ó eagraíochtaí idirnáisiúnta agus ó lucht leagtha síos caighdeán i réimse AML/CFT, amhail ráitis phoiblí FATF, meastóireacht fhrithpháirteach nó tuarascálacha measúnaithe mionsonraithe nó tuarascálacha leantacha foilsithe a chur san áireamh. Éilíonn cineál athraitheach bhagairtí an sciúrtha airgid agus an mhaoinithe sceimhlitheoireachta, arna éascú le forbairt leanúnach na teicneolaíochta agus na modhanna atá ar fáil ag na coirpigh, go ndéanfar oiriúnuithe go tapa leanúnach ar an gcreat dlíthiúil maidir le tríú tíortha ardriosca chun aghaidh a thabhairt go héifeachtúil ar na rioscaí atá ann cheana agus cosc a chur ar rioscaí nua teacht chun cinn. I bhfianaise leibhéal comhtháthaithe na gcóras airgeadais, bheadh an margadh inmheánach neamhchosanta ar rioscaí tromchúiseacha sciúrtha airgid agus maoinithe sceimhlitheoireachta mura gcuireann an tAontas dlínsí arna sainaithint ag FATF le liosta an Aontais.
            
            
               Dá bhrí sin, ba cheart Rialachán Tarmligthe (AE) 2016/1675 a leasú trí thríú tíortha a chur leis, tíortha a shainaithnítear mar thíortha a bhfuil easnaimh straitéiseacha acu agus trí na tíortha sin nach bhfuil easnaimh straitéiseacha acu a thuilleadh ar bhonn na gcritéar a leagtar síos i dTreoir (AE) 2015/849 a bhaint den liosta.
            
            
               A. Cur le liosta Rialachán Tarmligthe (AE) 2016/1675
            
            
               Chuir an Coimisiún san áireamh, de réir mar is iomchuí, faisnéis ó eagraíochtaí idirnáisiúnta agus ó lucht leagtha síos caighdeán i réimse AML/CFT, ráitis Phoiblí FATF a rinneadh le déanaí, liosta FATF de ‘Dhlínsí a bhfuil Faireachán Méadaithe á dhéanamh orthu’, tuarascálacha FATF ón nGrúpa Athbhreithnithe um Chomhar Idirnáisiúnta, agus tuarascálacha meastóireachta frithpháirtí a rinne FATF agus Comhlachtaí Réigiúnacha de chineál FATF i ndáil le heasnaimh straitéiseacha tríú tíortha aonair, i gcomhréir le hAirteagal 9(4) de Threoir (AE) 2015/849. 
            
            
               Go sonrach, mheas an Coimisiún go raibh easnaimh straitéiseacha ag Buircíne Fasó, Oileáin Cayman, Háítí, an Iordáin, Mailí, Maracó, na hOileáin Fhilipíneacha, an tSeineagáil agus an tSúdáin Theas ina gcórais AML/CFT, toisc freisin gur sainaithníodh na tíortha sin i liosta FATF de ‘Dhlínsí a bhfuil Faireachán Méadaithe á dhéanamh orthu’ i mí Feabhra, mí an Mheithimh nó i mí Dheireadh Fómhair 2021.
            
            
               Dá réir sin, measann an Coimisiún go gcomhlíonann Buircíne Fasó, Oileáin Cayman, Háítí, an Iordáin, Mailí, Maracó, na hOileáin Fhilipíneacha, an tSeineagáil agus an tSúdáin Theas na critéir a leagtar síos in Airteagal 9(2) de Threoir (AE) 2015/849. Ba cheart na tíortha sin a chur leis an liosta de Rialachán Tarmligthe (AE) 2016/1675 mar thíortha a bhfuil easnaimh straitéiseacha acu ina gcórais AML/CFT atá ina mbagairtí suntasacha ar chóras airgeadais an Aontais. 
            
            
               Chuir Buircíne Fasó, Oileáin Cayman, Háítí, an Iordáin, Mailí, Maracó, na hOileáin Fhilipíneacha, an tSeineagáil, an tSúdáin Theas agus an Tuirc gealltanas polaitiúil ardleibhéil i scríbhinn ar fáil chun aghaidh a thabhairt ar na heasnaimh a sainaithníodh agus d’fhorbair siad plean gníomhaíochta le FATF chun na críche sin. Is díol sásaimh don Choimisiún na gealltanais sin agus iarrann sé ar na dlínsí sin cur chun feidhme an phlean gníomhaíochta a thabhairt chun críche go gasta agus a thabhairt chun críche laistigh de na tréimhsí ama a moltar. Déanfaidh FATF dlúthfhaireachán ar chur chun feidhme na bpleananna gníomhaíochta. Chun an leibhéal tiomantais a léiríodh i gcomhthéacs FATF a chur san áireamh, liostaítear na tríú tíortha ardriosca sin sa tábla i bpointe I den Iarscríbhinn a ghabhann leis an Rialachán Tarmligthe (‘Tríú tíortha ardriosca a thug gealltanas polaitiúil ardleibhéil i scríbhinn chun aghaidh a thabhairt ar na heasnaimh a sainaithníodh agus a bhfuil plean gníomhaíochta forbartha acu le FATF’).
            
            
               De réir Airteagal 18a de Threoir (AE) 2015/849, tá sé de cheangal ar eintitis faoi oibleagáid i ngach Ballstát bearta feabhsaithe díchill chuí le haghaidh custaiméirí a chur i bhfeidhm maidir le caidrimh ghnó nó idirbhearta a bhaineann le tíortha a áirítear i Rialachán Tarmligthe (AE) 2016/1675. 
            
            
               B. Baint de Liosta Rialachán Tarmligthe (AE) 2016/1675
            
         
         
            
               In 2020 rinne FATF comhghairdeas leis na Bahámaí as an dul chun cinn suntasach atá déanta acu chun a gcóras AML/CFT a fheabhsú. Tá éifeachtacht a gcórais AML/CFT neartaithe ag na Bahámaí agus tá aghaidh tugtha acu ar easnaimh theicniúla ghaolmhara chun na gealltanais ina bplean gníomhaíochta a chomhlíonadh agus chun na heasnaimh straitéiseacha a shainaithin FATF i mí Dheireadh Fómhair 2018 a réiteach. Dá bhrí sin, bhain FATF na Bahámaí den liosta de Dhlínsí a bhfuil Faireachán Méadaithe á dhéanamh orthu i mí na Nollag 2020. Dá bhrí sin, níl na Bahámaí faoi réir phróiseas faireacháin mhéadaithe FATF a thuilleadh. In Aibreán 2021 bhunaigh an Coimisiún tagarmharcanna breise agus tá aghaidh tugtha ag na Bahámaí orthu anois. Chuir na Bahámaí na bearta chun feidhme atá cuimsitheach go leor agus a chomhlíonann na ceanglais is gá chun a mheas gur baineadh na heasnaimh straitéiseacha a sainaithníodh faoi Airteagal 9 de Threoir (AE) 2015/849.
            
            
               I mí an Mheithimh 2018, bhain FATF an Iaráic den liosta de Dhlínsí a bhfuil Faireachán Méadaithe á dhéanamh orthu, tar éis don Iaráic gníomhaíochtaí a dhéanamh chun a córas AML/CFT a neartú agus aghaidh a thabhairt ar easnaimh theicniúla ghaolmhara chun na gealltanais ina plean gníomhaíochta a chomhlíonadh agus chun na heasnaimh straitéiseacha a shainaithin FATF i mí Dheireadh Fómhair 2013 a réiteach. Mar sin féin, d’ainneoin gan an Iaráic a bheith faoi réir phróiseas faireacháin mhéadaithe FATF a thuilleadh, níor baineadh de liosta an Aontais í. I mí Eanáir 2019, rinne an Coimisiún réamh‑mheasúnú ar chóras AML/CFT na hIaráice a chomhroinnt leis na húdaráis, rud lenar sainaithníodh príomheasnaimh straitéiseacha. Bhí roinnt cruinnithe ag oifigigh de chuid an Choimisiúin agus ag údaráis na hIaráice le chéile ó shin. Ina theannta sin, tá faisnéis bhreise faighte ag an gCoimisiún ón Iaráic, ar bhonn seasta, chun tuiscint níos fearr a fháil ar an dul chun cinn atá déanta ag an tír. De réir an dul chun cinn a rinneadh, aithníonn an Coimisiún go ndearna an Iaráic bearta a chur chun feidhme atá cuimsitheach go leor agus a chomhlíonann na ceanglais is gá chun a mheas gur baineadh na heasnaimh straitéiseacha a sainaithníodh faoi Airteagal 9 de Threoir (AE) 2015/849. Ba dhíol sásaimh do FATF an dul chun cinn suntasach a rinne an Bhotsuáin, Gána agus Oileán Mhuirís maidir le feabhas a chur ar a gcórais AML/CFT agus thug FATF dá aire gur bhunaigh an Bhotsuáin, Gána agus Oileán Mhuirís an creat dlíthiúil agus rialála chun na gealltanais ina bplean gníomhaíochta a chomhlíonadh maidir leis na heasnaimh straitéiseacha a bhí sainaitheanta ag FATF. 
            
            
               Is é conclúid na hanailíse a rinne an Coimisiún nach bhfuil easnaimh straitéiseacha i gcóras AML/CFT na mBahámaí, na Botsuáine, Ghána, na hIaráice ná Oileán Mhuirís a thuilleadh, de réir na faisnéise a bhí ar fáil. Tá éifeachtacht a gcuid córas AML/CFT neartaithe ag na Bahámaí, an Bhotsuáin, Gána, an Iaráic agus Oileán Mhuirís. Tá na bearta sin cuimsitheach go leor agus comhlíonann siad na ceanglais is gá chun a mheas gur baineadh na heasnaimh straitéiseacha a sainaithníodh faoi Airteagal 9 de Threoir (AE) 2015/849. 
            
            
               C. Tríú tíortha eile arna sainaithint go poiblí ag FATF
            
            
               I mí Dheireadh Fómhair 2021 shainaithin FATF go poiblí go bhfuil easnaimh straitéiseacha ag an Tuirc ina córas AML/CFT. Rinne an Tuirc gealltanas polaitiúil ardleibhéil chun oibriú le FATF chun éifeachtacht a córas AML/CFT a neartú. Ó glacadh Tuarascáil Meastóireachta Frithpháirtí (MER) na Tuirce i mí Dheireadh Fómhair 2019, tá dul chun cinn déanta ag an Tuirc maidir le roinnt gníomhaíochtaí a moladh sa Tuarascáil Meastóireachta Frithpháirtí chun feabhas a chur ar a córas, lena n‑áirítear tríd an méid seo a leanas: straitéis náisiúnta uileghabhálach a fhógairt do na húdaráis atá i gceannas ar an sciúradh airgid agus an maoiniú sceimhlitheoireachta a chomhrac; clár úinéireachta tairbhiúla a bhunú; inniúlacht anailíse straitéisí a fhorbairt laistigh den Aonad um Fhaisnéis Airgeadais; leibhéal na n‑urghabhálacha airgid arna smuigleáil thar theorainneacha a mhéadú; athbhreithniú a dhéanamh ar na pianbhreitheanna atá ar fáil maidir le maoiniú na sceimhlitheoireachta chun a áirithiú go mbeidh dreasacht ann i dtaca le forfheidhmiú an dlí chun gníomhaíocht maoinithe sceimhlitheoireachta a imscrúdú go neamhspleách agus in éineacht le cionta sceimhlitheoireachta; deireadh a chur leis na moill ar chur chun feidhme smachtbhannaí spriocdhírithe faoi Rúin ó Chomhairle Slándála na Náisiún Aontaithe a bhaineann le maoiniú na sceimhlitheoireachta agus maoiniú leata. 
            
            
               Tá an Tuirc ag obair chun a plean gníomhaíochta FATF a chur chun feidhme mar a leanas: (1) tuilleadh acmhainní a thiomnú don Aonad um Fhaisnéis Airgeadais chun maoirseacht a dhéanamh ar chomhlíontacht le AML/CFT in earnálacha ardriosca agus chun iniúchtaí ar an láthair a mhéadú; (2) pionóis athchomhairleacha a chur i bhfeidhm i leith sáruithe AML/CFT, go háirithe i leith seirbhísí aistrithe airgid neamhchláraithe agus oifigí malairte agus i ndáil leis na ceanglais maidir le faisnéis faoi úinéireacht tairbhiúil atá leormhaith, cruinn agus cothrom le dáta. (3) an úsáid a bhaintear as an bhfaisnéis airgeadais a fheabhsú chun tacú le himscrúduithe ar an sciúradh airgid agus scaipeadh réamhghníomhach an Aonaid um Fhaisnéis Airgeadais a mhéadú. (4) imscrúduithe agus ionchúisimh níos casta a dhéanamh ar an sciúradh airgid; (5) freagrachtaí soiléire agus cuspóirí agus méadracht feidhmíochta intomhaiste a leagan amach do na húdaráis atá freagrach as sócmhainní coiriúla a aisghabháil agus as cásanna maoinithe sceimhlitheoireacht a shaothrú, agus staidreamh a úsáid chun measúnuithe riosca a thabhairt cothrom le dáta agus chun bonn eolais a chur faoi bheartais; (6) tuilleadh imscrúduithe airgeadais a dhéanamh ar chásanna sceimhlitheoireachta, tús áite a thabhairt d’imscrúduithe agus ionchúisimh maoinithe sceimhlitheoireachta a bhaineann le grúpaí arna n‑ainmniú ag na Náisiúin Aontaithe, agus a áirithiú go ndéantar imscrúduithe maoinithe sceimhlitheoireachta a leathnú chun líonraí maoinithe agus tacaíochta a shainaithint; (7) maidir le smachtbhannaí airgeadais spriocdhírithe faoi Rúin 1373 agus 1267 ó Chomhairle Slándála, iarrataí a sheoltar amach agus ainmniúcháin intíre a bhaineann le grúpaí arna n‑ainmniú ag na Náisiúin Aontaithe, an méid sin a shaothrú i gcomhréir le próifíl riosca na Tuirce (8) cur chuige rioscabhunaithe a chur chun feidhme maidir le maoirseacht a dhéanamh ar eagraíochtaí neamhbhrabúsacha chun mí‑úsáid na n‑eagraíochtaí sin i dtaca le maoiniú na sceimhlitheoireachta a sheachaint, obair for-rochtana a dhéanamh i gcomhar le réimse leathan eagraíochtaí neamhbhrabúsacha san earnáil sin agus a n‑aiseolas a chur san áireamh, a áirithiú go bhfuil smachtbhannaí a chuirtear i bhfeidhm i gcomhréir le haon sárú, bearta a dhéanamh chun a áirithiú nach gcuirfidh an mhaoirseacht isteach ar ghníomhaíocht dhlisteanach na n‑eagraíochtaí neamhbhrabúsacha ná nach ndéanfar iad a dhíspreagadh, amhail tiomsú airgid. 
            
            
               Mar a fhoráiltear leis an modheolaíocht athbhreithnithe, maidir le tíortha is iarrthóirí, féadfaidh an Coimisiún, ina mheasúnú, féachaint ar bhearta maolaithe a áirítear sa chaibidlíocht aontachais, bearta lena dtugtar aghaidh ar na heasnaimh straitéiseacha a sainaithníodh. Sa chomhthéacs sin, d’fhorbair an Coimisiún bearta maolaitheacha breise leis an Tuirc d’fhonn ailíniú le Treoir (AE) 2015/849 a áirithiú. Faoi réir chur chun feidhme na ngealltanas a rinne an Tuirc, measann an Coimisiún gur féidir aghaidh a thabhairt ar na heasnaimh atá fós ann ar bhealach leordhóthanach leis na bearta maolaitheacha breise sin. Dá bhrí sin, ní gá bearta breise a ghlacadh faoi Airteagal 9 de Threoir (AE) 2015/849 ag an bpointe seo.
            
            
               2.COMHAIRLIÚCHÁIN ROIMH GHLACADH AN GHNÍMH
            
            
               An 21 Nollaig 2021, trí nós imeachta i scríbhinn, chuathas i gcomhairle leis an Sainghrúpa um Sciúradh Airgid agus Maoiniú Sceimhlitheoireachta a chomhrac (EGMLTF) maidir leis an Dréacht‑Rialachán Tarmligthe.
            
            
               3.EILIMINTÍ DLÍ AN GHNÍMH THARMLIGTHE
            
            
               Leis an Rialachán Tarmligthe seo leasaítear an Iarscríbhinn a ghabhann le Rialachán Tarmligthe (AE) 2016/1675.
            
            
               Tá éifeachtaí dlíthiúla le foilsiú an Rialacháin Tharmligthe seo faoi rialú ag an mbunghníomh, Treoir (AE) 2015/849. 
            
            
               Mar thoradh díreach ar ghlacadh an Rialacháin Tharmligthe seo, tá sé de cheangal ar eintitis faoi oibleagáid i ngach Ballstát bearta díchill chuí feabhsaithe le haghaidh custaiméirí a chur i bhfeidhm i gcomhréir le hAirteagal 18a de Threoir (AE) 2015/849 maidir le caidrimh ghnó nó idirbhearta a bhaineann le tíortha atá fós san áireamh san Iarscríbhinn a ghabhann leis an Rialachán Tarmligthe seo. 
            
            
               Ina theannta sin, le hAirteagal 155(2) den Rialachán Airgeadais
                  2
                cuirtear toirmeasc ar dhaoine agus ar eintitis a bhfuil cistí ón Aontas nó ráthaíochtaí buiséadacha á gcur chun feidhme acu oibríochtaí nua nó athnuaite a dhéanamh le heintitis atá ionchorpraithe nó bunaithe i dtíortha a áirítear sa Rialachán Tarmligthe seo de bhun Threoir (AE) 2015/849, ach amháin i gcás ina gcuirtear beart chun feidhme go fisiciúil sna tíortha sin agus é faoi réir easpa fachtóirí riosca eile. Ní mór do chomhpháirtithe cur chun feidhme na ceanglais sin a thrasuí ina gconarthaí féin le hidirghabhálaithe airgeadais roghnaithe freisin.
            
            
               RIALACHÁN TARMLIGTHE (AE) …/... ÓN gCOIMISIÚN
            
            
               an 7.1.2022
            
            
               lena leasaítear Rialachán Tarmligthe (AE) 2016/1675 lena bhforlíontar Treoir (AE) 2015/849 ó Pharlaimint na hEorpa agus ón gComhairle, a mhéid a bhaineann le Buircíne Fasó, Oileáin Cayman, Háítí, an Iordáin, Mailí, Maracó, na hOileáin Fhilipíneacha, an tSeineagáil agus an tSúdáin Theas a chur leis an tábla i bpointe I den Iarscríbhinn agus a mhéid a bhaineann leis na Bahámaí, an Bhotsuáin, Gána, an Iaráic agus Oileán Mhuirís a bhaint den tábla sin 
               
            
               (Téacs atá ábhartha maidir le LEE)
            
            
               TÁ AN COIMISIÚN EORPACH,
            
            
               Ag féachaint don Chonradh ar Fheidhmiú an Aontais Eorpaigh,
            
         
         
            
               Ag féachaint do Threoir (AE) 2015/849 ó Pharlaimint na hEorpa agus ón gComhairle an 20 Bealtaine 2015 maidir le cosc a chur le húsáid an chórais airgeadais chun críoch sciúrtha airgid agus maoinithe sceimhlitheoireachta, lena leasaítear Rialachán (AE) Uimh. 648/2012 ó Pharlaimint na hEorpa agus ón gComhairle, agus lena n‑aisghairtear Treoir 2005/60/CE ó Pharlaimint na hEorpa agus ón gComhairle agus Treoir 2006/70/CE (1) ón gCoimisiún
                  3
               , agus go háirithe Airteagal 9(2) de, 
            
            
               De bharr an mhéid seo a leanas:
            
            
               (1)Ní mór don Aontas a áirithiú go ndéanfar cosaint éifeachtach ar shláine agus ar fheidhmiú cuí a chórais airgeadais agus an mhargaidh inmheánaigh ar sciúradh airgid agus ar mhaoiniú na sceimhlitheoireachta. Dá bhrí sin, foráiltear le Treoir (AE) 2015/849 gur cheart don Choimisiún tíortha a shainaithint a bhfuil easnaimh straitéiseacha acu ina gcórais maidir le frithsciúradh airgid agus maoiniú sceimhlitheoireachta a chomhrac (‘AML/CFT’) ar bagairtí suntasacha iad ar chóras airgeadais an Aontais.
            
            
               (2)Le Rialachán Tarmligthe (AE) 2016/1675
                  4
                sainaithnítear tríú tíortha ardriosca a bhfuil easnaimh straitéiseacha acu. Ba cheart an Rialachán seo a athbhreithniú ag amanna iomchuí i bhfianaise an dul chun cinn atá déanta ag na tríú tíortha ardriosca sin i ndáil le deireadh a chur leis na heasnaimh straitéiseacha ina gcórais maidir le frithsciúradh airgid agus maoiniú sceimhlitheoireachta a chomhrac. Ba cheart don Choimisiún faisnéis nua ó eagraíochtaí idirnáisiúnta agus ó lucht leagtha síos caighdeán, amhail na cinn sin a eisíonn an Tascfhórsa um Ghníomhaíocht Airgeadais (FATF) a chur san áireamh ina chuid measúnuithe.
            
            
               (3)I bhfianaise leibhéal ard an chomhtháthaithe sa chóras airgeadais idirnáisiúnta, an dlúthnaisc idir oibreoirí margaidh, líon ard na n‑idirbheart trasteorann chuig an Aontas agus ón Aontas, chomh maith le hoscailteacht an mhargaidh, meastar, dá bhrí sin, gur bagairt ar chóras airgeadais an Aontais í aon bhagairt AML/CFT ar an gcóras airgeadais idirnáisiúnta.
            
            
               (4)I gcomhréir leis na critéir a leagtar amach i dTreoir (AE) 2015/849, cuirfidh an Coimisiún san áireamh an fhaisnéis is déanaí atá ar fáil, go háirithe Ráitis Phoiblí FATF a rinneadh le déanaí, liosta FATF de‘Dhlínsí a bhfuil Faireachán Méadaithe á dhéanamh orthu’, agus tuarascálacha FATF ón nGrúpa Athbhreithnithe um Chomhar Idirnáisiúnta maidir leis na rioscaí a bhaineann le tríú tíortha aonair, i gcomhréir le hAirteagal 9(4) de Threoir (AE) 2015/849. 
            
            
               (5)I mí Feabhra 2021, rinne Buircíne Fasó gealltanas polaitiúil ardleibhéil chun oibriú le FATF agus le Grúpa na hAfraice Thiar maidir le Sciúradh Airgid (GIABA) chun éifeachtacht a chóras AML/CFT a neartú. Ó tugadh Tuarascáil Meastóireachta Frithpháirtí (MER) Buircíne Fasó i gcrích in 2019, tá dul chun cinn déanta ag Buircíne Fasó maidir le roinnt gníomhaíochtaí a moladh ina Thuarascáil Meastóireachta Frithpháirtí chun feabhas a chur ar an gcomhlíontacht theicniúil agus ar an éifeachtacht, lena n‑áirítear trí straitéis náisiúnta AML/CFT a ghlacadh i mí na Nollag 2020. Oibreoidh Buircíne Fasó chun a phlean gníomhaíochta a chur chun feidhme, lena n‑áirítear tríd an méid seo a leanas a dhéanamh: (1) sásraí leantacha a ghlacadh agus a chur chun feidhme chun faireachán a dhéanamh ar ghníomhaíochtaí sa straitéis náisiúnta; (2) cúnamh dlíthiúil frithpháirteach agus cineálacha eile comhair idirnáisiúnta a lorg i gcomhréir lena phróifíl riosca; (3) inniúlachtaí acmhainní na n‑údarás maoirseachta AML/CFT uile a neartú agus maoirseacht rioscabhunaithe a chur chun feidhme ar institiúidí airgeadais agus ar Ghnólachtaí agus Gairmeacha Neamhairgeadais Ainmnithe (DNFBPanna); (4) faisnéis chuimsitheach bhunúsach faoi úinéireacht thairbhiúil a choinneáil ar bun agus a thabhairt cothrom le dáta agus an córas smachtbhannaí i leith sáruithe ar oibleagáidí trédhearcachta a neartú; (5) éagsúlacht an tuairiscithe maidir le Tuairisc ar Idirbhearta Amhrasacha a mhéadú; (6) acmhainní daonna na n‑Aonad um Fhaisnéis Airgeadais (AFA) a fheabhsú trí fhostú, oiliúint agus buiséad breise; (7) oiliúint a stiúradh haghaidh údaráis forfheidhmithe dlí, ionchúisitheoirí agus údaráis ábhartha eile; (8) léiriú go bhfuil coigistiú á shaothrú ag na húdaráis mar chuspóir beartais; (9) inniúlacht agus tacaíocht a fheabhsú le haghaidh údaráis forfheidhmithe dlí agus údaráis ionchúisimh a bhfuil baint acu le maoiniú na sceimhlitheoireachta a chomhrac, i gcomhréir leis an Straitéis Náisiúnta maidir le Maoiniú na Sceimhlitheoireachta; agus (10) córas smachtbhannaí airgeadais spriocdhírithe éifeachtach a chur chun feidhme a bhaineann le maoiniú na sceimhlitheoireachta agus maoiniú leata, chomh maith le faireachán agus maoirseacht rioscabhunaithe ar Eagraíochtaí Neamhbhrabúsacha. Ar an mbonn sin, ba cheart Buircíne Fasó a mheas a bheith ina thír ag a bhfuil easnaimh straitéiseacha ina chóras AML/CFT faoi Airteagal 9 de Threoir (AE) 2015/849.
            
            
               (6)I mí Feabhra 2021, rinne an Oileáin Cayman gealltanas polaitiúil ardleibhéil chun oibriú le FATF agus leis an Tascfhórsa um Ghníomhaíocht Airgeadais do Stáit Mhuir Chairib (CFATF) chun éifeachtacht a gcórais AML/CFT a neartú. Ba cheart d’Oileáin Cayman leanúint de bheith ag obair ar chur chur chun feidhme a bplean gníomhaíochta chun aghaidh a thabhairt ar a n‑easnaimh straitéiseacha, lena n‑áirítear tríd an méid seo a leanas a dhéanamh: (1) smachtbhannaí leordhóthanacha agus éifeachtacha a fhorchur i gcásanna nach ndéanann páirtithe ábhartha (lena n‑áirítear daoine dlítheanacha) faisnéis chruinn, leordhóthanach agus cothrom le dáta maidir le húinéireacht thairbhiúil a chomhdú i gcomhréir leis na ceanglais sin; agus (2) a léiriú go bhfuil gach cineál cáis de sciúradh airgid á ionchúiseamh acu i gcomhréir le próifíl riosca na dlínse agus go gcuirtear smachtbhannaí athchomhairleacha, éifeachtacha, agus comhréireacha i bhfeidhm mar thoradh ar na hionchúisimh sin. Ar an mbonn sin, ba cheart Oileáin Cayman a mheas a bheith ina thír ag a bhfuil easnaimh straitéiseacha ina chóras AML/CFT faoi Airteagal 9 de Threoir (AE) 2015/849.
            
            
               (7)I mí an Mheithimh 2021, rinne Háítí gealltanas polaitiúil ardleibhéil chun oibriú le FATF agus le CFATF chun éifeachtacht a córais AML/CFT a neartú. Oibreoidh Háítí chun a plean gníomhaíochta a chur chun feidhme, lena n‑áirítear tríd an méid seo a leanas a dhéanamh: (1) a próiseas maidir le measúnú riosca ar sciúradh airgid agus maoiniú na sceimhlitheoireachta a fhorbairt agus na torthaí a scaipeadh; (2) comhroinnt faisnéise le contrapháirteanna eachtracha iomchuí a éascú; (3) aghaidh a thabhairt ar na heasnaimh theicniúla ina creat dlíthiúil agus rialála a chuireann bac ar chur chur chun feidhme bearta coisctheacha AML/CFT agus bac ar chur chun feidhme na maoirseachta AML/CFT rioscabhunaithe maidir le gach institiúide airgeadais agus DNFBPanna a mheastar a bheith ina riosca níos airde maidir le sciúradh airgid nó maoiniú sceimhlitheoireachta; (4) a áirithiú go ndéantar faisnéis bhunúsach agus faisnéis faoi úinéireacht thairbhiúil a chothabháil agus go bhfuil an fhaisnéis sin inrochtana go tráthúil; (5) a áirithiú go mbainfidh údaráis inniúla úsáid níos fearr as faisnéis airgeadais agus as faisnéis ábhartha eile chun an sciúradh airgid agus maoiniú na sceimhlitheoireachta chomhrac; (6) aghaidh a thabhairt ar na heasnaimh theicniúla maidir le cionta sciúrtha airgid agus a léiriú go bhfuil cásanna sciúrtha airgid á sainaithint, á n‑imscrúdú agus á n‑ionchúiseamh ag údaráis ar bhealach atá i gcomhréir le próifíl riosca Háítí; (7) a léiriú go bhfuil méadú ar shainaithint, rianú, agus aisghabháil fáltas ó choireacht; (8) aghaidh a thabhairt ar na heasnaimh theicniúla ina córas maidir le cionta maoinithe sceimhlitheoireachta agus smachtbhannaí airgeadais spriocdhírithe; (9) faireachán iomchuí rioscabhunaithe a dhéanamh ar eagraíochtaí neamhbhrabúsacha atá íogair i leith mhaoiniú na sceimhlitheoireachta gan cur isteach ar ghníomhaíochtaí dlisteanacha na n‑eagraíochtaí neamhbhrabúsacha ná iad a dhíspreagadh. Ar an mbonn sin, ba cheart Háítí a mheas a bheith ina tír ag a bhfuil easnaimh straitéiseacha ina córas AML/CFT faoi Airteagal 9 de Threoir (AE) 2015/849.
            
            
               (8)I mí Dheireadh Fómhair 2021, rinne an Iordáin gealltanas polaitiúil ardleibhéil chun oibriú le FATF agus leis an Tascfhórsa um Ghníomhaíocht Airgeadais don Mheánoirthear agus don Afraic Thuaidh (MENAFATF) chun éifeachtacht a córais AML/CFT a neartú. Ó glacadh Tuarascáil Meastóireachta Frithpháirtí na hIordáine i mí na Samhna 2019, tá dul chun cinn déanta ag an Iordáin maidir le roinnt gníomhaíochtaí atá molta sa Tuarascáil Meastóireachta Frithpháirtí chun a córas a fheabhsú, lena n‑áirítear bailchríoch a chur ar a Measúnú Riosca Náisiúnta (MRN). Tá an Iordáin ag obair chun a plean gníomhaíochta FATF a chur chun feidhme mar a leanas: (1) measúnuithe riosca ar Eagraíochtaí Neamhbhrabúsacha, daoine dlítheanacha agus ar sócmhainní fíorúla maidir le sciúradh airgid agus maoiniú na sceimhlitheoireachta a chríochnú agus a scaipeadh; (2) maoirseacht rioscabhunaithe a fheabhsú agus smachtbhannaí athchomhairleacha comhréireacha éifeachtacha a chur i bhfeidhm maidir le neamhchomhlíonadh; (3) cláir oiliúna agus ardaithe feasachta a dhéanamh le haghaidh Gnólachtaí agus Gairmeacha Neamhairgeadais Ainmnithe maidir lena n‑oibleagáidí AML/CFT, go háirithe i ndáil le Tuairiscí ar Idirbhearta Amhrasacha a chomhdú agus a thíolacadh; (4) faisnéis chuimsitheach bhunúsach faoi úinéireacht thairbhiúil a choinneáil ar bun agus a thabhairt cothrom le dáta maidir le daoine dlítheanacha agus socruithe dlíthiúla; (5) imscrúduithe agus ionchúisimh sciúrtha airgid a shaothrú, lena n‑áirítear trí imscrúduithe airgeadais comhthreomhara, i leith cionta preideacáide i gcomhréir leis an riosca a shainaithnítear sa Mheasúnú Riosca Náisiúnta; (6) oibleagáid dhlíthiúil a chruthú chun ionstraimeachtaí a úsáidtear nó a bheartaítear a úsáid i gcoireanna sciúrtha airgid a choigistiú; (7) creat dlíthiúil institiúideach a fhorbairt agus a chur chun feidhme maidir le smachtbhannaí airgeadais spriocdhírithe; agus (8) cur chuige rioscabhunaithe a fhorbairt agus a chur chun feidhme maidir le maoirseacht ar earnáil na n‑eagraíochtaí neamhbhrabúsacha chun mí‑úsáid chun críocha mhaoiniú na sceimhlitheoireachta a chosc. Ar an mbonn sin, ba cheart an Iordáin a mheas a bheith ina tír ag a bhfuil easnaimh straitéiseacha ina córas AML/CFT faoi Airteagal 9 de Threoir (AE) 2015/849.
            
            
               (9)I mí Feabhra 2021, rinne Mailí gealltanas polaitiúil ardleibhéil chun oibriú le FATF agus le GIABA chun éifeachtacht a córais AML/CFT a neartú. Ó glacadh Tuarascáil Meastóireachta Frithpháirtí Mhailí i mí na Samhna 2019, tá dul chun cinn déanta ag Mailí maidir le roinnt gníomhaíochtaí atá molta sa Tuarascáil Meastóireachta Frithpháirtí chun a córas a fheabhsú, lena n‑áirítear a Measúnú Riosca Náisiúnta (MRN) a ghlacadh. Tá Mailí ag obair chun a plean gníomhaíochta FATF a chur chun feidhme mar a leanas: (1) torthaí an Mheasúnaithe Riosca Náisiúnta a scaipeadh ar na páirtithe leasmhara ábhartha go léir, lena n‑áirítear trí ghníomhaíochtaí ardaithe feasachta a dhéanamh leis na hearnálacha is mó riosca; (2)cur chuige rioscabhunaithe a fhorbairt agus tosú ar a chur chun feidhme maidir le maoirseacht AML/CFT ar gach faisnéis airgeadais agus DNFBP lena mbaineann riosca níos airde agus lena léirítear smachtbhannaí athchomhairleacha comhréireacha éifeachtacha maidir le neamhchomhlíonadh; (3) measúnú cuimsitheach a dhéanamh ar rioscaí sciúrtha airgid agus maoinithe sceimhlitheoireachta a bhaineann le gach cineál duine dlítheanach; (4) acmhainneacht an Aonaid um Fhaisnéis Airgeadais agus na n‑údarás forfheidhmithe dlí a mhéadú agus a gcomhar maidir le húsáid faisnéise airgeadais a fheabhsú; (5) a áirithiú go bhfuil baint ag údaráis inniúla iomchuí le himscrúduithe agus le hionchúisimh ar an sciúradh airgid; (6) acmhainneacht na n‑údarás ábhartha a neartú, údaráis atá freagrach as cásanna maoinithe sceimhlitheoireachta a imscrúdú agus a ionchúiseamh; (7) creat dlíthiúil agus nósanna imeachta a bhunú chun smachtbhannaí airgeadais spriocdhírithe a chur chun feidhme; agus (8) cur chuige rioscabhunaithe a chur chun feidhme maidir le maoirseacht ar earnáil na n‑eagraíochtaí neamhbhrabúsacha chun mí‑úsáid chun críocha mhaoiniú na sceimhlitheoireachta a chosc. Ar an mbonn sin, ba cheart Mailí a mheas a bheith ina tír ag a bhfuil easnaimh straitéiseacha ina córas AML/CFT faoi Airteagal 9 de Threoir (AE) 2015/849.
            
            
               (10)I mí Feabhra 2021, rinne Maracó gealltanas polaitiúil ardleibhéil chun oibriú le FATF agus le MENAFATF chun éifeachtacht a córais AML/CFT a neartú. Tá bearta déanta ag Maracó chun feabhas a chur ar a chóras AML/CFT, lena n‑áirítear trí acmhainní airgeadais agus daonna a chur ar fáil do AFA d’fhonn cumais anailíseacha a fheabhsú chun a phríomh‑shainordú agus anailís straitéiseach a chomhlíonadh. Ba cheart Maracó leanúint de bheith ag obair ar chur chur chun feidhme a phlean gníomhaíochta chun aghaidh a thabhairt ar a easnaimh straitéiseacha, lena n‑áirítear tríd an méid seo a leanas a dhéanamh: (1) feabhas a chur ar mhaoirseacht rioscabhunaithe, gníomhaíochtaí feabhais a dhéanamh agus smachtbhannaí éifeachtacha, comhréireacha agus athchomhairleacha a chur i bhfeidhm maidir le neamhchomhlíonadh; (2) a áirithiú gur leordhóthanach, cruinn agus fíoraithe an fhaisnéis maidir le húinéireacht thairbhiúil, lena n‑áirítear faisnéis maidir le daoine dlítheanacha agus socruithe dlíthiúla eachtracha; (3) éagsúlacht an tuairiscithe maidir le hidirbhearta amhrasacha a mhéadú; (4) tosaíocht a thabhairt do shainaithint, imscrúdú agus ionchúiseamh maidir le gach cineál sciúrtha airgid i gcomhréir le próifíl riosca na tíre; agus (5) faireachán agus maoirseacht éifeachtach a dhéanamh ar Institiúidí Airgeadais agus DNFBPanna a bhfuil oibleagáidí orthu maidir le smachtbhannaí airgeadais spriocdhírithe. Ar an mbonn sin, ba cheart Maracó a mheas a bheith ina thír ag a bhfuil easnaimh straitéiseacha ina chóras AML/CFT faoi Airteagal 9 de Threoir (AE) 2015/849.
            
            
               (11)I mí an Mheithimh 2021, rinne na hOileáin Fhilipíneacha gealltanas polaitiúil ardleibhéil chun oibriú le FATF agus le Grúpa na hÁise agus an Aigéin Chiúin maidir le Sciúradh Airgid (APG) chun éifeachtacht a gcórais AML/CFT a neartú. Ó shin i leith, tá bearta déanta ag na hOileáin Fhilipíneacha chun a gcóras AML/CFT a fheabhsú, trí threoir a fhorbairt agus a chur chun feidhme maidir le díliostuithe agus dí‑reo sócmhainní maidir le smachtbhanna airgeadais spriocdhírithe a bhaineann le maoiniú leata. Oibreoidh na hOileáin Fhilipíneacha chun a bplean gníomhaíochta a chur chun feidhme, lena n‑áirítear tríd an méid seo a leanas a dhéanamh: (1) a léiriú go bhfuil maoirseacht éifeachtach rioscabhunaithe á déanamh ar DNFBPanna; (2) a léiriú go bhfuil rialuithe AML/CFT á n‑úsáid ag maoirseoirí chun na rioscaí a bhaineann le juncaeid casaíne a mhaolú; (3) na ceanglais nua chlárúcháin maidir le seirbhís aistrithe airgid nó luacha (MVTS) a chur chun feidhme agus smachtbhannaí a chur i bhfeidhm maidir le hoibreoirí seoltáin neamhchláraithe agus neamhdhleathacha; (4) rochtain na n‑údarás forfheidhmithe dlí ar fhaisnéis BO a fheabhsú agus a shruthlíniú agus bearta a dhéanamh chun a áirithiú go bhfuil faisnéis BO cruinn agus cothrom le dáta; (5) méadú ar an úsáid a bhaintear as faisnéis airgeadais agus méadú ar imscrúduithe agus ionchúisimh sciúrtha airgid de réir riosca a léiriú; (6) méadú ar shainaithint, imscrúdú agus ionchúiseamh cásanna maoinithe sceimhlitheoireachta a léiriú; (7) a thaispeáint go ndéantar bearta iomchuí i ndáil le hearnáil na n‑eagraíochtaí neamhbhrabúsacha (lena n‑áirítear eagraíochtaí neamhbhrabúsacha neamhchláraithe) gan cur isteach ar ghníomhaíocht dhlisteanach eagraíochtaí neamhbhrabúsacha; agus (8) feabhas a chur ar éifeachtacht an chreata smachtbhannaí airgeadais spriocdhírithe maidir le maoiniú na sceimhlitheoireachta mar aon le maoiniú leata. Ar an mbonn sin, ba cheart na hOileáin Fhilipíneacha a mheas a bheith ina dtír ag a bhfuil easnaimh straitéiseacha ina córas AML/CFT faoi Airteagal 9 de Threoir (AE) 2015/849.
            
            
               (12)I mí Feabhra 2021, rinne an tSeineagáil gealltanas polaitiúil ardleibhéil chun oibriú le FATF agus le GIABA chun éifeachtacht a córais AML/CFT a neartú. Ba cheart don tSeineagáil leanúint de bheith ag obair ar chur chur chun feidhme a plean gníomhaíochta chun aghaidh a thabhairt ar a easnaimh straitéiseacha, lena n‑áirítear tríd an méid seo a leanas a dhéanamh: (1) tuiscint chomhsheasmhach ar rioscaí sciúrtha airgid/maoinithe sceimhlitheoireachta a áirithiú (go háirithe rioscaí a bhaineann le hearnáil DNFBPanna) sna húdaráis ábhartha uile trí oiliúint agus trí fhor-rochtain; (2) cúnamh dlíthiúil frithpháirteach agus cineálacha eile comhair idirnáisiúnta a lorg i gcomhréir lena próifíl riosca; (3) a áirithiú go bhfuil Institiúidí Airgeadais agus DNFBPanna faoi réir maoirseacht leordhóthanach éifeachtach; (4) faisnéis chuimsitheach faoi úinéireacht thairbhiúil i dtaca le daoine dlítheanacha agus socruithe a thabhairt cothrom le dáta agus a choinneáil ar bun agus an córas smachtbhannaí i leith sáruithe ar oibleagáidí trédhearcachta a neartú; (5) leanúint d’acmhainní daonna AFA a fheabhsú chun a áirithiú go gcoinneoidh sé inniúlachtaí éifeachtacha anailíse oibríochtúla ar bun; (6) i gcomhréir le próifíl riosca na Seineagáile, a léiriú go gcothaítear iarrachtaí dírithe ar shásraí braite a neartú agus an cumas imscrúduithe agus ionchúisimh ar chionta sciúrtha airgid agus preideacáide a dhéanamh a threisiú; (7) beartais agus nósanna imeachta cuimsitheacha caighdeánaithe a bhunú chun fáltais ó choireacht agus ionstraimeachtaí na coireachta a shainaithint, a rianú, a urghabháil agus a choigistiú i gcomhréir le próifíl riosca na Seineagáile; (8) tuiscint na n‑údarás ar rioscaí sciúrtha airgid a neartú agus inniúlacht na n‑údarás forfheidhmithe dlí, agus na n‑údarás ionchúisimh a bhfuil baint acu le Maoiniú na Sceimhlitheoireachta, agus an tacaíocht dóibh, a fheabhsú i gcomhréir le Straitéis Náisiúnta 2019 maidir le Maoiniú Sceimhlitheoireachta; agus (9) córas smachtbhannaí airgeadais spriocdhírithe éifeachtach a bhaineann le maoiniú na sceimhlitheoireachta agus le maoiniú iomadaithe a chur chun feidhme, chomh maith le faireachán agus maoirseacht rioscabhunaithe ar Eagraíochtaí Neamhbhrabúsacha. Ar an mbonn sin, ba cheart an tSeineagáil a mheas a bheith ina tír ag a bhfuil easnaimh straitéiseacha ina córas AML/CFT faoi Airteagal 9 de Threoir (AE) 2015/849. 
            
            
               (13)I mí an Mheithimh 2021, rinne an tSúdáin Theas gealltanas polaitiúil ardleibhéil chun oibriú le FATF chun éifeachtacht a córais AML/CFT a neartú. Oibreoidh an tSúdáin Theas chun a plean gníomhaíochta a chur chun feidhme, lena n‑áirítear tríd an méid seo a leanas a dhéanamh: (1) iarratas a dhéanamh ar an nGrúpa Oirthear agus Dheisceart na hAfraice in aghaidh sciúradh airgid (ESAAMLG), agus teagmháil a dhéanamh leo, maidir le ballraíocht, agus gealltanas a thabhairt go ndéanfaidh ESAAMLG nó comhlacht measúnaithe eile meastóireacht fhrithpháirteach uirthi; (2) athbhreithniú cuimsitheach a dhéanamh ar Ionstraim AML/CFT (2012), le tacaíocht ó chomhpháirtithe idirnáisiúnta, lena n‑áirítear cúnamh teicniúil, chun Caighdeáin FATF a chomhlíonadh; (3) údarás nó údaráis a ainmniú a bheidh i gceannas ar mheasúnuithe riosca a chomhordú ar an sciúradh airgid nó an maoiniú sceimhlitheoireachta; (4) teacht chun bheith ina páirtí i gCoinbhinsiún Vín 1988, i gCoinbhinsiún Palermo 2000 agus sa Choinbhinsiún um Maoiniú Sceimhlitheoireachta, 1999, agus iad a chur i bhfeidhm; (5) ba cheart d’údaráis inniúla a bheith struchtúrtha agus cumasaithe go hiomchuí chun cur chuige rioscabhunaithe a chur chun feidhme maidir le maoirseacht AML/CFT ar institiúidí airgeadais; (6) creat dlíthiúil cuimsitheach a fhorbairt chun cruinneas na faisnéise maidir le húinéireacht thairbhiúil faoi dhaoine dlítheanacha a bhailiú agus a fhíorú; (7) AFA lánfheidhmiúil agus neamhspleách a chur chun gnímh; (8) an creat dlíthiúil institiúideach a bhunú agus a chur chun feidhme chun smachtbhannaí airgeadais spriocdhírithe a chur chun feidhme i gcomhréir le Rúin ó Chomhairle Slándála na Náisiún Aontaithe maidir le sceimhlitheoireacht agus maoiniú leata; agus (9) tús a chur le cur chun feidhme maoirseachta/faireacháin rioscabhunaithe spriocdhírithe ar Eagraíochtaí Neamhbhrabúsacha atá i mbaol maidir le maoiniú na sceimhlitheoireachta. Ar an mbonn sin, ba cheart an tSúdáin Theas a mheas a bheith ina tír ag a bhfuil easnaimh straitéiseacha ina córas AML/CFT faoi Airteagal 9 de Threoir (AE) 2015/849.
            
            
               (14)I gcomhréir leis an bhfaisnéis ábhartha is déanaí, ba é conclúid mheasúnú an Choimisiúin gur cheart Buircíne Fasó, Oileáin Cayman, Háítí, an Iordáin, Mailí, Maracó, na hOileáin Fhilipíneacha, an tSeineagáil agus an tSúdáin Theas a mheas a bheith ina ndlínsí tríú tír ag a bhfuil easnaimh straitéiseacha ina gcórais AML/CFT, easnaimh atá ina mbagairtí suntasacha ar chóras airgeadais an Aontais, i gcomhréir leis na critéir a leagtar amach in Airteagal 9 de Threoir (AE) 2015/849. Tugtar faoi deara go bhfuil gealltanais pholaitiúla ardleibhéil i scríbhinn tugtha ag na tíortha sin chun aghaidh a thabhairt ar na heasnaimh a sainaithníodh agus go bhfuil pleananna gníomhaíochta forbartha acu le FATF.
            
            
               (15)Tá sé ríthábhachtach go ndéanfaidh an Coimisiún faireachán buan ar thríú tíortha agus go ndéanfaidh sé measúnú ar fhorbairtí ina gcreataí dlíthiúla agus institiúideacha, ar chumhachtaí agus nósanna imeachta na n‑údarás inniúil, agus ar éifeachtacht a gcórais AML/CFT, d’fhonn an Iarscríbhinn a ghabhann le Rialachán Tarmligthe (AE) 2016/1675 a thabhairt cothrom le dáta.
            
            
               (16)Tá an Coimisiún tiomanta cúnamh teicniúil a chur ar fáil, i gcás inarb iomchuí, do thríú tíortha a áirítear san Iarscríbhinn a ghabhann le Rialachán Tarmligthe (AE) 2016/1675 chun cuidiú leo na heasnaimh straitéiseacha arna sainaithint a leigheas.
            
            
               (17)Rinne an Coimisiún athbhreithniú ar an dul chun cinn maidir le aghaidh a thabhairt ar easnaimh straitéiseacha na dtíortha a liostaítear i Rialachán (AE) 2016/1675, tíortha a bhain FATF den liosta i mí an Mheithimh nó i mí Dheireadh Fómhair 2021 nó rinne a Coimisiún athbhreithniú orthu i gcomhréir lena mhodheolaíocht athbhreithnithe chun tríú tíortha ardriosca a shainaithint bunaithe ar cheanglais nua Threoir (AE) 2015/849, arna leasú le Treoir (AE) 2018/843. Tá an t‑athbhreithniú tugtha i gcrích ag an gCoimisiún maidir leis an dul chun cinn a rinne na Bahámaí, an Bhotsuáin, Gána, an Iaráic agus Oileán Mhuirís.
            
            
               (18)De réir mheasúnú an Choimisiúin thug na Bahámaí aghaidh ar na heasnaimh straitéiseacha ina gcóras AML/CFT a shainaithin an Coimisiún i gcomhréir lena mhodheolaíocht chun tríú tíortha ardriosca a shainaithint. Rinne na Bahámaí roinnt beart le déanaí chun a gcreat AML/CFT a threisiú agus go háirithe na gnéithe trédhearcachta dá gcóras maidir le húinéireacht thairbhiúil. Leis na bearta sin tugtar aghaidh ar na tagarmharcanna breise atá leagtha síos ag an gCoimisiún. Leanfaidh an Coimisiún de bheith ag obair i gcomhar le FATF agus le CFATF chun faireachán a dhéanamh ar fhorbairt chóras AML/CFT na mBahámaí.
            
         
         
            
               (19)De réir mheasúnú an Choimisiúin tá dul chun cinn leormhaith déanta ag an Iaráic maidir le haghaidh a thabhairt ar na heasnaimh straitéiseacha ina córas AML/CFT a shainaithin an Coimisiún i gcomhréir lena mhodheolaíocht chun tríú tíortha ardriosca a shainaithint. Rinne an Iaráic roinnt beart le déanaí chun a creat AML/CFT a threisiú. Tugtar aghaidh leis na bearta sin ar na hábhair imní a shainaithin an Coimisiún sa réamh‑mheasúnú a rinne sé. Leanfaidh an Coimisiún de bheith ag obair i gcomhar le FATF agus le MENAFATF chun faireachán a dhéanamh ar fhorbairt chóras AML/CFT na hIaráice.
            
            
               (20)Ba dhíol sásaimh do FATF an dul chun cinn suntasach a rinne an Bhotsuáin, Gána agus Oileán Mhuirís maidir le feabhas a chur ar a gcórais AML/CFT agus thug FATF dá aire gur bhunaigh an Bhotsuáin, Gána agus Oileán Mhuirís an creat dlíthiúil agus rialála chun na gealltanais ina bplean gníomhaíochta a chomhlíonadh maidir leis na heasnaimh straitéiseacha a bhí sainaitheanta ag FATF. Dá bhrí sin, níl an Bhotsuáin, Gána, Oileán Mhuirís faoi réir phróiseas faireacháin FATF a thuilleadh mar chuid dá phróiseas leanúnach comhlíontachta AML/CFT ar an leibhéal domhanda. Leanfaidh an Bhotsuáin, Gána agus Oileán Mhuirís de bheith ag obair le Comhlachtaí Réigiúnacha de chineál FATF chun a gcórais AML/CFT a fheabhsú tuilleadh.
            
            
               (21)Thángthas ar an gconclúid in anailís an Choimisiúin nach bhfuil easnaimh straitéiseacha i gcóras AML/CFT na mBahámaí, na Botsuáine, Ghána, na hIaráice ná Oileán Mhuirís a thuilleadh, de réir na faisnéise a bhí ar fáil. Tá éifeachtacht a gcuid córas AML/CFT neartaithe ag na Bahámaí, an Bhotsuáin, Gána, an Iaráic agus Oileán Mhuirís agus thug siad aghaidh ar easnaimh theicniúla ghaolmhara chun na gealltanais ina bplean gníomhaíochta a chomhlíonadh maidir leis na heasnaimh straitéiseacha a shainaithin FATF agus maidir leis na tagarmharcanna breise a leag an Coimisiún síos nó na hábhair imní a bhí aige i dtús báire agus a leag sé síos.
            
            
               (22)Ba cheart, dá bhrí sin, Rialachán Tarmligthe (AE) 2016/1675 a leasú dá réir sin,
            
            
               TAR ÉIS AN RIALACHÁN SEO A GHLACADH:
            
            
               Airteagal 1
            
            
               San Iarscríbhinn a ghabhann le Rialachán Tarmligthe (AE) 2016/1675, sa tábla faoi phointe “I. Tríú tíortha ardriosca a thug gealltanas polaitiúil ardleibhéil i scríbhinn chun aghaidh a thabhairt ar na heasnaimh a sainaithníodh agus a bhfuil plean gníomhaíochta forbartha acu le FATF”, cuirtear na línte seo a leanas leis:
            
            
                     
                        Buircíne Fasó
                     
                  
               
                     
                        Oileáin Cayman
                     
                  
               
                     
                        Háítí
                     
                  
               
                     
                        An Iordáin
                     
                  
               
                     
                        Mailí
                     
                  
               
                     
                        ·Maracó
                     
                  
               
                     
                        ·Na hOileáin Fhilipíneacha
                     
                  
               
                     
                        ·An tSeineagáil
                     
                  
               
                     
                        ·An tSúdáin Theas
                     
                  
               
               Airteagal 2
            
            
               San Iarscríbhinn a ghabhann le Rialachán Tarmligthe (AE) 2016/1675, sa tábla faoi phointe ‘I. Tríú tíortha ardriosca a thug gealltanas polaitiúil ardleibhéil i scríbhinn chun aghaidh a thabhairt ar na heasnaimh a sainaithníodh agus a bhfuil plean gníomhaíochta forbartha acu le FATF’, scriostar na línte seo a leanas:
            
            
                     
                        Na Bahámaí
                     
                  
               
                     
                        An Bhotsuáin
                     
                  
               
                     
                        Gána
                     
                  
               
                     
                        An Iaráic
                     
                  
               
                     
                        Oileán Mhuirís
                     
                  
               
               Airteagal 3
            
            
               San Iarscríbhinn a ghabhann le Rialachán Tarmligthe (AE) 2016/1675, cuirtear an méid seo a leanas in ionad an tábla faoi phointe ‘I. Tríú tíortha ardriosca a thug gealltanas polaitiúil ardleibhéil i scríbhinn chun aghaidh a thabhairt ar na heasnaimh a sainaithníodh agus a bhfuil plean gníomhaíochta forbartha acu le FATF’:
            
            
                     
                        Uimh.
                     
                  
                  
                     
                        Tríú tír ardriosca
                     
                  
               
                     
                        1
                     
                  
                  
                     
                        An Afganastáin
                     
                  
               
                     
                        2
                     
                  
                  
                     
                        Barbadós
                     
                  
               
                     
                        3
                     
                  
                  
                     
                        Buircíne Fasó
                     
                  
               
                     
                        4
                     
                  
                  
                     
                        An Chambóid
                     
                  
               
                     
                        5
                     
                  
                  
                     
                        Oileáin Cayman
                     
                  
               
                     
                        6
                     
                  
                  
                     
                        Háítí
                     
                  
               
                     
                        7
                     
                  
                  
                     
                        Iamáice
                     
                  
               
                     
                        8
                     
                  
                  
                     
                        An Iordáin
                     
                  
               
                     
                        9
                     
                  
                  
                     
                        Mailí
                     
                  
               
                     
                        10
                     
                  
                  
                     
                        Maracó
                     
                  
               
                     
                        11
                     
                  
                  
                     
                        Maenmar
                     
                  
               
                     
                        12
                     
                  
                  
                     
                        Nicearagua
                     
                  
               
                     
                        13
                     
                  
                  
                     
                        An Phacastáin
                     
                  
               
                     
                        14
                     
                  
                  
                     
                        Panama
                     
                  
               
                     
                        15
                     
                  
                  
                     
                        Na hOileáin Fhilipíneacha
                     
                  
               
                     
                        16
                     
                  
                  
                     
                        An tSeineagáil
                     
                  
               
                     
                        17
                     
                  
                  
                     
                        An tSúdáin Theas
                     
                  
               
                     
                        18
                     
                  
                  
                     
                        An tSiria
                     
                  
               
                     
                        19
                     
                  
                  
                     
                        Oileán na Tríonóide agus Tobága
                     
                  
               
                     
                        20
                     
                  
                  
                     
                        an Téaváin
                     
                  
               
                     
                        21
                     
                  
                  
                     
                        Vanuatú
                     
                  
               
                     
                        22
                     
                  
                  
                     
                        Éimin
                     
                  
               
                     
                        23
                     
                  
                  
                     
                        An tSiombáib
                     
                  
               
               Airteagal 4
            
            
               Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.
            
            
               Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.
            
            
               Arna dhéanamh sa Bhruiséil, 7.1.2022
            
            
               
                     Thar ceann an Choimisiúin
               
               
                     Mairead McGUINNESS
                     Comhalta den Choimisiún
               
            
         
         
            
                  
                     (1)
                  
                        Doiciméad Inmheánach Oibre de chuid an Choimisiúin, Modheolaíocht chun tríú tíortha ardriosca a shainaithint faoi Threoir (AE) 2015/849, SWD(2020) 99. 
               
               
                  
                     (2)
                  
                        Rialachán (AE, Euratom) 2018/1046 ó Pharlaimint na hEorpa agus ón gComhairle an 18 Iúil 2018 maidir leis na rialacha airgeadais is infheidhme maidir le buiséad ginearálta an Aontais, lena leasaítear Rialacháin (AE) Uimh. 1296/2013, (AE) Uimh. 1301/2013, (AE) Uimh. 1303/2013, (AE) Uimh. 1304/2013, (AE) Uimh. 1309/2013, (AE) Uimh. 1316/2013, (AE) Uimh. 223/2014, (AE) Uimh. 283/2014, agus Cinneadh Uimh. 541/2014/AE agus lena n‑aisghairtear Rialachán (AE, Euratom) Uimh. 966/2012 (IO L 193, 30.7.2018). 
               
               
                  
                     (3)
                  
                        IO L 141, 5.6.2015, lch. 73.
               
               
                  
                     (4)
                  
                        Rialachán Tarmligthe (AE) 2016/1675 ón gCoimisiún an 14 Iúil 2016 lena bhforlíontar Treoir (AE) 2015/849 ó Pharlaimint na hEorpa agus ón gComhairle trí thríú tíortha ardriosca ag a bhfuil easnaimh straitéiseacha a shainaithint (IO L 254, 20.9.2016, lch. 1).